b'\n_START_ARTICLE_\nAndrej Makuc (u\xc4\x8ditelj)\n_START_SECTION_\n\xc5\xbdivljenje in delo\n_START_PARAGRAPH_\nPravo je \xc5\xa1tudiral na Univerzi v Padovi kjer je 8. julija 1938 tudi diplomiral. Nato je v Gorici kot odvetni\xc5\xa1ki pripravnik delal pri Karlu Podgorniku. Voja\xc5\xa1ki rok je slu\xc5\xbeil v Gorici, postal pod\xc4\x8dastnik in od 1941 s presledki do kapitulacije Kraljevine Italije slu\xc5\xbeil na meji med Albanijo in Kraljevino Jugoslavijo ter Albanijo in Gr\xc4\x8dijo. Po italijanski kapitulaciji se je na vzhodni obali Gr\xc4\x8dije najprej pridru\xc5\xbeil gr\xc5\xa1ki narodnoosvobodilni armadi ELAS generala Markosa, nato slovenski \xc4\x8deti 3. bataljona 1. makedonske brigade in 1. makedonski avto-brigadi, delal na voja\xc5\xa1kem sodi\xc5\xa1\xc4\x8du komande mesta Beograd, bil nato v 7. diviziji ter konec vojne do\xc4\x8dakal v 1. proletarski udarni diviziji. Zaradi vklju\xc4\x8ditve v partizanske enote so mu po vojni italijanske oblasti odvzele voja\xc5\xa1ki \xc4\x8din._NEWLINE_Po osvoboditvi je bil v letih 1945\xe2\x88\x921948 sodnik na sodi\xc5\xa1\xc4\x8dih v Vipavi, Ajdov\xc5\xa1\xc4\x8dini in Tolminu. Nato se je preselil v Gorico ter v letih 1949-1974 pou\xc4\x8deval zgodovino, filozofijo in pedagogiko na liceju in u\xc4\x8ditelji\xc5\xa1\xc4\x8du. Napisal je skripta za filozofijo: Zapiski filozofije starega veka (Gorica, 1958) in Zapiski iz zgodovine filozofije od renesanse do Kanta (Gorica, 1958). Isto\xc4\x8dasno, pa tudi \xc5\xa1e po upokojitvi pa je opravljal manj\xc5\xa1e odvetni\xc5\xa1ke posle. Kot predstavnik Slovenske demokratske zveze je bil dvakrat izvoljen v gori\xc5\xa1ki pokrajinski svet. Za zasluge v narodnoosvobodilni borbi je bil odlikovan z redom za hrabrost, redom zaslug za ljudstvo s srebrno zvezdo in plaketo vstaje. Bil je tudi nosilec dveh italijanskih voja\xc5\xa1kih odlikovanj.'